Dit is die beleid van die Nieu-Seelandse keurders om net spelers vir die All Blacks te kies wat in Nieu-Seeland speel, maar dit verhinder steeds nie spelers om oorsee te gaan speel nie. Wat betaal die huispaaiement, wie betaal die water en ligte, wie vul die koskaste, wie onderhou hul gesinne?
Suid-Afrika probeer keer deur net spelers wat in die buiteland speel, vir die Springbokke te oorweeg as hulle in 30 of meer toetse gespeel het: Australië se reël is nog strenger: 60 toetse. Geen Argentynse speler wat oorsee speel, word oorweeg nie.
Die 26-jarige Lima Sopoaga van die Highlanders het nou ook die geldwortel gegryp wat na hom uitgehang is. Sopoaga, wat in 16 toetse vir die All Blacks gespeel het, sal aan die einde van die seisoen na Engeland skuif waar hy vir Wasps sal speel. Vergeet van die Wêreldbeker, vergeet van die All Black-trui, dit gaan alles oor geld.